የጤና መድህን ዋስትና በ522 ወረዳዎች ተግባራዊ ሆኗል
አዲስ
አበባ፡- ማህበረሰብ አቀፍ የጤና መድህን ዋስትና በ522 ወረዳዎች ላይ ሙሉ ለሙሉ ተግባራዊ ማድረጉን የኢትዮጵያ ጤና መድህን ኤጀንሲ
ገለጸ፡፡  የኤጀንሲ ዋና ዳይሬክተር ዶክተር ሚዛን ኪሮስ ትላንት በሰጡት መግለጫ እንዳመለከቱት፣
በዘንድሮ በጀት ዓመት በ680 ወረዳዎች የጤና መድህን ዋስትናውን ለማዳረስ ታቅዶ እስካሁን 522 ወረዳዎች ላይ ሙሉ ለሙሉ ተግባራዊ
ማድረግ ተችሏል፡፡የበጀት
ዓመቱ ምዝገባ  የካቲት 30 የሚጠናቀቅ መሆኑን ጠቁመው፣  ቀነ ገደቡ ከመጠናቀቁ በፊት አዲስ  አባላት ምዝገባና የፈቃድ እድሳት ሊያደርጉ እንደሚገባ  አሳስበዋል፡፡ እንደ
ሀገር በ2004 ዓ.ም በ13 ወረዳዎች የተጀመረው ማህበረሰብ አቀፍ የጤና መድህን፤ አነስተኛ ገቢ ያላቸው የህብረተሰብ ክፍሎችን፣
አርሶ እና አርብቶ አደሮችን፣ በአነስተኛ የንግድ ሥራ ላይ የተሰማሩ የህብረተሰብ ክፍሎች፣ በሀገሪቱ ገጠራማ ክፍል የሚገኘውን  የህብረተሰብ ክፍሎችንና ሥራ የሌላቸው ዜጎች በዋናነት ተጠቃሚ ለማድረግ ታስቦ
የተጀመረ መሆኑን  ዳይሬክተሩ አስታውሰዋል፡፡በባለፈው
በጀት ዓመት 18 ሚሊዮን የነበረው የአባላት ቁጥር በዘንድሮ በጀት ዓመት ወደ 33 ሚሊዮን ለማድረስ ታቅዶ እየተሠራ መሆኑንም ገልጸዋል፡፡እቅዱ
የተሳካ ይሆን ዘንድ የመገናኛ ብዙኃን በጉዳዩ ላይ ትኩረት ሰጥተው ስለ ማህበረሰብ አቀፍ ጤና መድህን የግንዛቤ ማስጨበጫ ሥራዎችን
በመሥራት ኤጀንሲውን እንዲያግዙ ጠይቀዋል፡፡  ህብረተሰቡም ጤናው ከመታወኩ በፊት የማህበረሰብ አቀፍ ጤና መድህን ተጠቃሚ በመሆን ፤ አስተማማኝ በሆነ መልኩ የጤና አገልግሎት ማግኘት የሚያስችለውን የአባልነት ምዝገባና እድሳት እንዲያደርግ ጥሪ  አቅርበዋል፡፡















አዲስ
ዘመን የካቲት 10/2011



 ተገኝ ብሩ 